**2022–2030 M. VILNIAUS REGIONO PLĖTROS PLANO**

**PAŽANGOS PRIEMONĖS NR. LT011-04-03-01**

**„Darnaus judumo skatinimas“ PAGRINDIMO APRAŠAS**

2024-09-04 Nr. RPP-21

**I SKYRIUS**

**BENDROSIOS NUOSTATOS**

|  |  |
| --- | --- |
| **Regiono plėtros uždavinys (-iai)** | Pažangos priemone prisidedama prie regiono plėtros plane nustatyto uždavinio Nr. LT011-04-03 „Sudaryti palankias sąlygas darniam judumui“ įgyvendinimo. |

**II SKYRIUS**

**SITUACIJOS ANALIZĖ IR SIEKIAMAS POKYTIS**

Pažangos priemone sprendžiama regiono problema „Nepakankamai tvari gyvenamoji aplinka“ ir jos priežastis „Neišvystyti darnūs keliavimo būdai“. Planuojamų intervencijų tikslas – skatinti darnų judumą Vilniaus mieste ir mažinti neigiamą transporto poveikį aplinkai.

Su sprendžiamomis problemomis ir jų priežastimis tiesiogiai yra susijusios šios pagrindinės tikslinės grupės: Vilniaus miesto savivaldybės gyventojai ir mieste besilankantys asmenys, kurie gaus naudos įdiegus darnaus judumo priemones, taip pat nulinės emisijos vietinio susisiekimo viešojo transporto priemonių naudotojai. Atnaujinant viešojo transporto priemones nulinės emisijos (varomų elektra, vandeniliu) viešojo transporto priemonėmis, bus didinamas viešojo transporto ekologiškumas, sprendžiami išmetamų teršalų ir šiltnamio efektą sukeliančių dujų kiekio, spūsčių mieste mažinimo, saugumo didinimo bei viešojo transporto patrauklumo ir prieinamumo didinimo iššūkiai. Plėtojant dviračių ir pėsčiųjų takų infrastruktūrą, bus skatinama bevariklio transporto integracija, sukuriant palankias prielaidas gyventojams rinktis alternatyvų judėjimo būdą, naudojant bevarikles transporto priemones. Įgyvendinant darnaus judumo plano priemones, bus skatinamas darnus judėjimas mieste.

Vertinant demografines tendencijas regione ir Vilniaus mieste (gyventojų skaičius išlieka pakankamai stabilus ir yra linkęs augti[[1]](#footnote-1)) ir atsižvelgiant į didėjantį visuomenės sąmoningumą keliauti mažiau teršiant aplinką, ieškoti galimų alternatyvų kelionėms automobiliu, matyti, kad pažangos priemonės įgyvendinimo ir 5 metai po pažangos priemonės įgyvendinimo pabaigos laikotarpiui tikslinės grupės poreikiai ­­­– kad viešasis transportas prisitaikytų prie besikeičiančių sąlygų ir mobilumo poreikių, būtų prieinamas visoms socialinėms grupėms ir atitiktų jų poreikius, kartu užtikrinant bazinių viešųjų paslaugų prieinamumą – išliks aktualūs (lemia demografinės tendencijos, ekonominė aplinka).

Pažangos priemonės poreikį pagrindžianti aktuali informacija pateikta regiono plėtros plane, aprašant problemą „Nepakankamai tvari gyvenamoji aplinka“, taip pat Vilniaus miesto savivaldybės darnaus judumo plane[[2]](#footnote-2). Planuojant priemonę buvo įvertinta esama darnaus judumo infrastuktūra, jos būklė, naudojimosi tendencijos bei didžiausią įtaką gyventojų ir lankytojų keliavimo įpročių keitimo pokyčiams galinti daryti infrastruktūros plėtra, remiantis Vilniaus miesto savivaldybės darnaus judumo planu ir realia esama situacija, taip pat atsižvelgta į Vilniaus miesto urbanistinę plėtrą.

Planuojant investicijas atsižvelgta į tai, kad:

* Vilniaus mieste įprastu kuru varomų transporto priemonių parkas sudaro apie 52 proc. viso viešojo transporto parko, alternatyviu kuru – 48 proc.;
* individualių lengvųjų automobilių skaičius Vilniaus mieste auga (2019 m. 373 automobiliai 1 tūkst. gyventojų, 2023 m. 410 automobilių 1 tūkst. gyventojų), atitinkamai didėja ir aplinkos tarša. SĮ „Susisiekimo paslaugos“ 2019 m. ir 2022 m. vykdytos vairuotojų apklausos duomenimis, 1 šeimos ūkis turi vidutiniškai 1,5 automobilio;
* 2022 m. duomenimis, Vilniaus mieste pėsčiųjų takų tinklo bendras ilgis – 313,86 km, t. y. 16,9 proc. visų Vilniaus miesto takų. Beveik pusės takų pagrindiniame pėsčiųjų takų tinkle yra geros būklės, apie trečdalis takų (34,7 proc.) – pakankamai geros būklės, o 16,5 proc. takų būklė yra bloga;
* Vilniaus mieste automobiliu keliauja beveik pusė gyventojų – 50,98 proc., viešuoju transportu 26,11 proc., pėsčiomis 16,40 proc., mikrojudumo transporto priemonėmis 4,28 proc., kita 2,22 proc.

Siekiamas pokytis įgyvendinus pažangos priemonę:

* Vilniaus mieste bus įrengta ir atnaujinta beveik 8 km dviračiams skirtos infrastuktūros;
* per metus virš 300 tūkst. Vilniaus miesto gyventojų ir miesto lankytojų pasinaudos dviračiams skirta infrastruktūra;
* bus įgyvendinta Vilniaus miesto savivaldybės darnaus judumo plane numatyta priemonė, prisidėsianti prie šiltnamio efektą sukeliančių dujų ir išmetamų teršalų kiekio mažinimo;
* 2,8 mln. viešojo transporto naudotojų per metus Vilniaus mieste pasinaudos 80 įsigytų nulinės emisijos viešojo transporto priemonių.

Įgyvendinant pažangos priemonės veiklas bus prisidedama prie Regionų plėtros programoje[[3]](#footnote-3) nustatyto poveikio rodiklio pasiekimo:

* „Šiltnamio efektą sukeliančių dujų išmetimas 1 gyventojui – gyventojų kelionių įtaka (lengvųjų automobilių, motociklų, mopedų ir viešojo transporto naudojimas) | tonos“ – numatomas taršos sumažėjimas. Planuojama, kad 2030 m. Vilniaus regione vienam gyventojui bus išmetama 1,17 tonų šiltnamio efektą sukeliančių dujų (sumažėtų 0,05 tonos palyginti su 2019 m.).

Regione darnaus judumo infrastuktūros plėtra buvo įgyvendinama investuojant 2007–2013 m. Ekonomikos augimo veiksmų programos įgyvendinimo priemonės VP2-4.4-SM-02-R „Savivaldos transporto infrastruktūros modernizavimas ir plėtra“ ir 2014–2020 m. Europos Sąjungos fondų investicijų veiksmų programos įgyvendinimo priemonės Nr. 04.5.1-TID-R-514 „Darnaus judumo priemonių diegimas“ lėšomis. Atsižvelgiant į tai, kad regione gyventojų poreikis keliauti aplinkai draugiškais keliavimo būdais auga ir išliks aktualus dėl didėjančio visuomenės sąmoningumo renkantis mažiau taršų keliavimo būdą, svarbu užtikrinti patogų susisiekimą pėsčiomis, bevariklėmis transporto priemonėmis bei viešuoju transportu. Nors buvo investuota anksčiau, tačiau infrastruktūra nėra pakankamai išvystyta, o dalis esamos – neatitinka gyventojų poreikių ir nėra sudarytos galimybės patogiai aplinkai draugiškais keliavimo būdais pasiekti darbo vietas, viešąsias paslaugas ir kt.

**III SKYRIUS**

**PAŽANGOS PRIEMONĖS ĮGYVENDINIMO TERITORIJA**

Pažangos priemonės veiklos įgyvendinamos Vilniaus regiono teritorijoje, apimančioje Vilniaus miesto savivaldybės darnaus judumo plano įgyvendinimo teritoriją.

**IV SKYRIUS**

**PAŽANGOS PRIEMONĖS VEIKLOS, PROJEKTŲ VYKDYTOJAI IR PARTNERIAI**

Pažangos priemonės veiklos „Viešojo transporto priemonių parko atnaujinimas“ ir „Darnaus judumo infrastruktūros plėtra“ pasirinktos siekiant šalinti problemos „Nepakankamai tvari gyvenamoji aplinka“ giluminę priežastį „Neišvystyti darnūs keliavimo būdai“ bei atsižvelgiant į darnaus judumo skatinimo srityje planuojamas 2021–2027 metų Europos Sąjungos fondų investicijų programos investicijas pagal regioninės pažangos priemonės finansavimo gaires[[4]](#footnote-4). Vilniaus regione pasirinkta investuoti į viešojo transporto priemonių parko atnaujinimą, dviračių ir pėsčiųjų takų infrastruktūros plėtrą Vilniaus mieste ir darnaus judumo plane numatytų priemonių, prisidedančių prie šiltnamio efektą sukeliančių dujų mažinimo, įgyvendinimą. Pažangos priemonės remiamos veiklos sudarys sąlygas Vilniaus miesto gyventojams ir lankytojams kelionėms rinktis aplinkai draugiškesnius keliavimo būdus.

Remiantis Vietos savivaldos įstatymo 6 straipsnio 32–33 punktais, savivaldybių vietinės reikšmės kelių ir gatvių priežiūra, taisymas, tiesimas ir saugaus eismo organizavimas, keleivių vežimo vietiniais maršrutais organizavimas, lengvatinio keleivių vežimo kompensacijų skaičiavimas ir mokėjimas yra savarankiškosios savivaldybių funkcijos; remiantis Alternatyviųjų degalų įstatymo 12 straipsniu, savivaldybės institucijos pagal kompetenciją savivaldybės teritorijoje rengia, suderinusios su Susisiekimo ministerija tvirtina ir įgyvendina darnaus judumo miestuose ir atsinaujinančių išteklių energijos naudojimo plėtros planų priemones.

Pažangos priemonės galimi projektų pareiškėjai ir vykdytojai bei partneriai parinkti atsižvelgiant į Vietos savivaldos įstatymo 6 straipsnio 32–33 punktus, Alternatyviųjų degalų įstatymo 12 straipsnį ir vadovaujantis regioninės pažangos priemonės finansavimo gairių nuostatomis (2.3.1 ir 2.3.3 papunkčiai):

* kai įgyvendinami dviračių ir pėsčiųjų takų infrastruktūros plėtros mieste ir darnaus judumo plane numatytų priemonių, prisidedančių prie šiltnamio efektą sukeliančių dujų mažinimo, įgyvendinimo projektai galimas pareiškėjas ir vykdytojas yra Vilniaus miesto savivaldybės administracija, o projektų partneriai galimi, kai projekto lėšomis planuojamas tvarkyti ir tvarkomas partnerio turtas, kurio apskaita priklauso partnerio dispozicijai;
* kai įgyvendinami viešojo transporto priemonių parko atnaujinimo projektai galimi pareiškėjai ir vykdytojai yra juridiniai asmenys, su kuriais sudarytos viešųjų paslaugų teikimo sutartys vykdyti keleivių vežimo veiklą Vilniaus miesto savivaldybėje, o projektų partneriai negalimi.

**V SKYRIUS**

**PAŽANGOS PRIEMONĖS PROJEKTŲ ATRANKA**

Pažangos priemonės veiklos „Darnaus judumo infrastruktūros plėtra“ projektai, skirti dviračių ir pėsčiųjų takų infrastruktūros plėtrai Vilniaus mieste ir darnaus judumo plane numatytų priemonių, prisidedančių prie šiltnamio efektą sukeliančių dujų mažinimo, įgyvendinti, atrenkami planavimo būdu, vadovaujantis Strateginio valdymo metodikos, patvirtintos Lietuvos Respublikos Vyriausybės2021 m. balandžio 28 d. nutarimu Nr. 292 „Dėl Strateginio valdymo metodikos patvirtinimo“, 135.2 papunkčiu. Planavimo būdas pasirinktas įvertinus tai, kad projektais įgyvendinamos Lietuvos Respublikos teisės aktuose nustatytos funkcijos ir veiklos, jie priskirtini savivaldybių institucijoms, jais tiesiogiai prisidedama prie regioninės pažangos priemonės Nr. 10-001-06-01-03 (RE) „Skatinti darnų judumą miestuose“ įgyvendinimo ir joje numatytų rezultatų pasiekimo.

Pažangos priemonės veiklos „Viešojo transporto priemonių parko atnaujinimas“ projektai, skirti viešajam transporto priemonių parkui atnaujinti, atrenkami konkurso būdu, vadovaujantis regioninės pažangos priemonės finansavimo gairių 4.7.3 papunkčiu, kuris leidžia, įsivertinus tinkamų finansuoti išlaidų intensyvumą, pasirinkti projektų atrankos būdą. Pasirinkus projektus atrinkti (t. y. valstybės pagalbą teikti) konkurso būdu, nustatyti skaidrūs ir nediskriminuojantys tinkamumo ir atrankos kriterijai, kurių parengimas ir suderinimas atliktas vadovaujantis 2021–2027 metų Europos Sąjungos fondų investicijų programos ir Ekonomikos gaivinimo ir atsparumo didinimo plano „Naujos kartos Lietuva“ administravimo taisyklių[[5]](#footnote-5) 124 punktu.

Nustatyti šie 3 projektų atrankos kriterijai:

Specialieji:

* Pareiškėjas yra sudaręs viešųjų paslaugų teikimo sutartį (-is);
* Įsigyjamos transporto priemonės bus eksploatuojamos Vilniaus miesto aglomeracinėje zonoje, kurioje bus teikiamos viešojo keleivių vežimo paslaugos pagal sudarytą (-as) viešųjų paslaugų teikimo sutartį (-is);

Prioritetinis:

* Išmetamų šiltnamio efektą sukeliančių dujų (ŠESD) kiekio sumažinimas dėl įsigytų netaršių viešojo transporto priemonių, tenkantis vienam prašomo finansavimo eurui.

Nustatytų atrankos kriterijų vertinimo aspektai detalizuojami regiono plėtros plano dvylikto skirsnio 4 ir 5 lentelėse.

Pasirinkus pažangos priemonės veiklos „Viešojo transporto priemonių parko atnaujinimas“ projektus atrinkti konkurso būdu, vadovaujantis regioninės pažangos priemonės finansavimo gairių reikalavimais, nustatomos šios sąlygos:

* tinkamumo ir atrankos kriterijai bus paskelbti ne vėliau kaip prieš 6 savaites iki projektų įgyvendinimo planų pateikimo termino pabaigos, kad būtų sudarytos sąlygos veiksmingai konkurencijai;
* jei konkurso metu visi konkurso dalyviai gaus pagalbą, konkurso struktūra įgyvendinant schemą bus koreguojama siekiant atkurti veiksmingą konkurenciją vėlesniuose konkursuose, sumažinant biudžetą arba apimtį;
* konkurso rezultatų *ex post* koregavimas (pvz., vėlesnės derybos dėl konkursinio pasiūlymo rezultatų) negalimas;
* atrankos kriterijai, iš kurių ne mažiau kaip 70 proc. atrankos kriterijų, taikomų pasiūlymų eiliškumui nustatyti ir galiausiai pagalbai paskirstyti vykdant konkursą, apibrėžiami kaip pagalba, susijusi su tuo, kaip projektu prisidedama prie priemonės aplinkos tikslų;
* maksimalus 30 mln. Eur vienos įmonės vienam investiciniam projektui leistinos suteikti valstybės pagalbos dydis, kaip jis aiškinamas pagal Reglamento (ES) Nr. 651/2014 4 straipsnio 1 dalies sb punktą.

**VI SKYRIUS**

**PAŽANGOS PRIEMONĖS PRISIDĖJIMAS PRIE HORIZONTALIŲJŲ PRINCIPŲ ĮGYVENDINIMO**

Lentelė Nr. 1

| **Eil. Nr.** | **Horizontalieji principai (toliau – HP)** | **Informacija apie pažangos priemonės prisidėjimą prie HP** |
| --- | --- | --- |
| 1. | Darnus vystymasis, įskaitant reikšmingos žalos nedarymo principą | Projektuose nenumatyta veiksmų, kurie turėtų neigiamą poveikį darnaus vystymosi principo įgyvendinimui, ir nedaroma reikšminga žala aplinkos tikslams. Prisidėjimas prie darnaus vystymosi principo įgyvendinimo bus pagrindžiamas projekto įgyvendinimo plane.  Pagal priemonę planuojamuose projektuose bus laikomasi klimato ir aplinkos apsaugos standartų, atsižvelgiant į Sutarties dėl Europos Sąjungos veikimo 11 straipsnį, Jungtinių Tautų darnaus vystymosi tikslus, Jungtinių Tautų bendrosios klimato kaitos konvencijos Paryžiaus susitarimą ir reikšmingos žalos nedarymo principą. Jokiomis projektų veiklomis nebus daroma reikšmingos žalos 6 aplinkos tikslams (klimato kaitos švelninimo, prisitaikymo prie klimato kaitos, tausaus vandens ir jūrų išteklių naudojimo ir apsaugos, perėjimo prie žiedinės ekonomikos, įskaitant atliekų prevenciją ir perdirbimą, oro, vandens ar žemės taršos prevencijos ir kontrolės, biologinės įvairovės ir ekosistemų apsaugos ir atkūrimo), nurodytiems 2020 m. birželio 18 d. Europos Parlamento ir Tarybos reglamento (ES) 2020/852 dėl sistemos tvariam investavimui palengvinti sukūrimo, kuriuo iš dalies keičiamas Reglamentas (ES) 2019/2088, 17 straipsnyje. |
| 2. | Inovatyvumo (kūrybingumo) | Įgyvendinant pažangos priemonę nebus tiesiogiai prisidedama prie inovatyvumo (kūrybingumo) horizontaliojo principo įgyvendinimo. |
| 3. | Lygios galimybės ir nediskriminavimas, įskaitant prieinamumo visiems reikalavimo užtikrinimą | Projektuose nenumatyta apribojimų, kurie turėtų neigiamą poveikį lygių galimybių ir nediskriminavimo dėl lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, negalios, lytinės orientacijos, etninės priklausomybės, religijos ar kitais pagrindais principo įgyvendinimui. Prisidėjimas prie lygių galimybių ir nediskriminavimo horizontaliojo principo, užtikrinant prieinamumo visiems reikalavimą, įgyvendinimo bus pagrindžiamas projekto įgyvendinimo plane.  Pagal priemonę planuojamuose projektuose bus užtikrintos lygios galimybės ir nediskriminavimas dėl lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, etninės priklausomybės, religijos, negalios ar kitų aspektų, įskaitant prieinamumo visiems reikalavimo užtikrinimą (paslaugų, infrastruktūros, fizinės ar e. aplinkos sprendimai, informacijos, transporto prieinamumo ir pan.).  Pagal priemonę planuojamuose projektuose bus laikomasi universalaus produktų (gaminių, paslaugų, transporto, fizinės ar e. aplinkos, infrastruktūros), kuriais gali naudotis visi žmonės kuo platesniu mastu, dizaino reikalavimų, neatsižvelgiant į šių produktų funkcijas. Ypač bus atsižvelgiama į prieinamumo (įskaitant informacines ir ryšių technologijas) užtikrinimą negalią turintiems asmenims Jungtinių Tautų neįgaliųjų teisių konvencijos 9 straipsnyje nurodytomis priemonėmis.  Projektuose, skirtuose viešajam transporto priemonių parkui atnaujinti, visos įsigyjamos transporto priemonės atitiks Viešojo transporto priemonių pritaikymo neįgaliesiems ir riboto judumo asmenims reikalavimų apraše[[6]](#footnote-6) nustatytus reikalavimus.  Siekiant užtikrinti geriausius ir patogiausius sprendimus, skirtus judėjimo, regos, klausos ar kitą negalią turintiems asmenims, visi įgyvendinami sprendimai, diegiant universalaus dizaino ir kitas inžinerines priemones, rengiant statinio projektą bus suderinti su asmenų su negalia organizacijomis Lietuvos Respublikos statybos įstatymo ir kitų teisės aktų nustatyta tvarka. |

**VII SKYRIUS**

**IŠANKSTINĖS SĄLYGOS**

Pažangos priemonės įgyvendinimui Regionų plėtros programoje nustatytos šios išankstinės sąlygos:

* Savivaldybės tarybos patvirtintas darnaus judumo mieste planas, kurio parengimas finansuotas 2014–2020 m. ES fondų lėšomis.
* Pagal Lietuvos Respublikos alternatyviųjų degalų įstatymo nuostatas parengtas ir patvirtintas viešųjų ir pusiau viešųjų elektromobilių įkrovimo prieigų vietinės reikšmės keliuose planas iki 2030 m.

Regioninės priemonės finansavimo gairėse yra nustatyta, kad kiekvienas projektas turi atitikti savivaldybės tarybos sprendimu patvirtintą darnaus judumo mieste planą, kurio parengimas finansuotas 2014–2020 m. Europos Sąjungos fondų lėšomis (su visais jo pakeitimais, kurie privalo būti oficialiai suderinti su Susisiekimo ministerija ir Darnaus judumo planų komisija, kaip tai numato Darnaus judumo planų rengimo rekomendacijos). Vilniaus miesto savivaldybės darnaus judumo planas yra parengtas ir patvirtintas 2018 m.[[7]](#footnote-7) (įvertinus poreikį atliekami reikiami pakeitimai, kurie bus patvirtinti iki įgyvendinimo planų pateikimo įgyvendinančiajai institucijai). Regione išankstinę sąlygą atitinka tik Vilniaus miesto savivaldybės darnaus judumo planas.

Kadangi priemone nėra planuojama įgyvendinti veikla, kurios metu būtų plėtojama viešoji elektromobilių įkrovimo infrastruktūra, todėl išankstinė sąlyga, numatyta konkrečiai šiai veiklai, kad projektai turi atitikti savivaldybių teritorijoje esančiuose vietinės reikšmės keliuose iki 2030 metų numatomų įrengti viešųjų ir pusiau viešųjų elektromobilių įkrovimo prieigų planus, nėra taikoma.

Išankstinės sąlygos įvykdymą įrodanti informacija bus nustatoma įgyvendinančiosios institucijos, vertinant projektų įgyvendinimo planus, kaip nustatyta regioninės pažangos priemonės finansavimo gairėse.

**VIII SKYRIUS**

**PAŽANGOS PRIEMONĖS STEBĖSENOS RODIKLIAI**

Pažangos priemonės stebėsenos rodikliai pasirinkti ir jų reikšmės nustatytos vadovaujantis regioninės pažangos priemonės finansavimo gairėmis.

Lentelė Nr. 2

|  |  |  |  |  |  |  |  |
| --- | --- | --- | --- | --- | --- | --- | --- |
| **Pažangos priemonės veiklų produkto rodikliai** | | | | | | | |
| **Veiklos pavadinimas** | **Rodiklio kodas** | **Rodiklio pavadinimas, matavimo vienetas** | **Rodikliui pasiekti planuojama panaudoti pažangos lėšų suma, Eur** | | **Siektinos rodiklio reikšmės** | | **Siektinos rodiklio reikšmės nustatymo pagrindimas** |
| **Iš viso** | **Iš jų ES, kitos tarptautinės finansinės paramos ir valstybės biudžeto lėšų suma** | **Tarpinė reikšmė (metai)** | **Galutinė reikšmė (metai)** |
| **1** | **2** | **3** | **4** | **5** | **6** | **7** | **8** |
| 1. Viešojo transporto priemonių parko atnaujinimas | P.B.2.0057 | Kolektyviniam viešajam transportui skirtų ekologiškų riedmenų pajėgumai, keleiviai | 52 000 000,00 | 36 000 000,00 | 0  (2024) | 5 600  (2029) | Siektina rodiklio reikšmė nustatyta vadovaujantis stebėsenos rodiklio aprašymo kortelėje pateiktu paaiškinimu, kaip apskaičiuojama projekto rodiklio siektina reikšmė, prognozuojant tikėtiną transporto priemonėse įrengtų sėdimųjų ir stovimųjų vietų keleiviams vežti skaičių. |
| P.S.2.1036 | Įsigytos nulinės emisijos viešojo transporto priemonės, skaičius | 0  (2024) | 80  (2029) | Siektina rodiklio reikšmė nustatyta vadovaujantis stebėsenos rodiklio aprašymo kortelėje pateiktu paaiškinimu, kaip apskaičiuojama projekto rodiklio siektina reikšmė, prognozuojant tikėtiną transporto priemonių skaičių. |
| 2. Darnaus judumo infrastruktūros plėtra | P.S.2.1035 | Įgyvendintos darnaus judumo priemonės, skaičius | 11 764 706 | 10 000 000,00 | 0  (2024) | 1  (2029) | Siektina rodiklio reikšmė nustatyta vadovaujantis stebėsenos rodiklio aprašymo kortelėje pateiktu paaiškinimu, kaip apskaičiuojama projekto rodiklio siektina reikšmė, pagal Vilniaus m. savivaldybės pateiktą informaciją apie projektų planuojamas įgyvendinti veiklas. |
| P.B.2.0058 | Dviračiams skirta infrastruktūra, kuriai suteikta parama, kilometrai | 0  (2024) | 7,88  (2029) | Siektina rodiklio reikšmė nustatyta vadovaujantis stebėsenos rodiklio aprašymo kortelėje pateiktu paaiškinimu, kaip apskaičiuojama projekto rodiklio siektina reikšmė, pagal Vilniaus m. savivaldybės pateiktą informaciją apie projektų planuojamas įgyvendinti veiklas. |

Lentelė Nr. 3

|  |  |  |  |  |  |  |  |
| --- | --- | --- | --- | --- | --- | --- | --- |
| **Pažangos priemonės rezultato rodikliai** | | | | | | | |
| **Rodiklio kodas** | **Rodiklio pavadinimas, matavimo vienetas** | **Pradinė rodiklio reikšmė (metai)** | **Rodikliui pasiekti planuojama panaudoti pažangos lėšų suma, Eur** | | **Siektinos rodiklio reikšmės** | | **Siektinos rodiklio reikšmės nustatymo pagrindimas** |
| **Iš viso** | **Iš jų ES, kitos tarptautinės finansinės paramos ir valstybės biudžeto lėšų suma** | **Tarpinė reikšmė (metai)** | **Galutinė reikšmė (metai)** |
| **1** | **2** | **3** | **4** | **5** | **6** | **7** | **8** |
| R.B.2.2062 | Naujo ar modernizuoto viešojo transporto naudotojų skaičius per metus, naudotojai per metus | 0  (2020) | 52 000 000,00 | 36 000 000,00 | 0  (2024) | 2 800 000  (2029) | Siektina rodiklio reikšmė nustatyta vadovaujantis stebėsenos rodiklio aprašymo kortelėje pateiktu paaiškinimu, kaip apskaičiuojama projekto rodiklio siektina reikšmė, prognozuojant tikėtiną modernizuoto viešojo transporto naudotojų skaičius per metus. |
| R.B.2.2064 | Dviračiams skirtos infrastruktūros naudotojų skaičius per metus, naudotojai per metus | 0  (2020) | 11 764 706 | 10 000 000,00 | 0  (2024) | 332 150  (2029) | Siektina rodiklio reikšmė nustatyta vadovaujantis stebėsenos rodiklio aprašymo kortelėje pateiktu paaiškinimu, kaip apskaičiuojama projekto rodiklio siektina reikšmė, pagal Vilniaus m. savivaldybės pateiktą informaciją apie projektų planuojamas įgyvendinti veiklas. |

|  |  |  |  |  |
| --- | --- | --- | --- | --- |
| Vilniaus regiono plėtros tarybos administracijos direktorius |  |  |  | Evaldas Gustas |
|  |  | *(parašas)* |  | *(vardas ir pavardė)* |

1. Detalesnė analizė pateikta regiono plėtros plano dalyje „Vilniaus regiono esamos situacijos analizė“ [↑](#footnote-ref-1)
2. Patvirtintas Vilniaus miesto savivaldybės tarybos 2018 m. gruodžio 19 d. sprendimu Nr. 1-1859 „Dėl Vilniaus miesto savivaldybės darnaus judumo plano tvirtinimo“ [↑](#footnote-ref-2)
3. Patvirtinta Lietuvos Respublikos Vyriausybės 2022 m. birželio 29 d. nutarimu Nr. 713 „Dėl 2022–2030 metų Regionų plėtros programos patvirtinimo“ [↑](#footnote-ref-3)
4. 2022–2030 metų plėtros programos valdytojos Lietuvos Respublikos susisiekimo ministerijos susisiekimo plėtros programos regioninės pažangos priemonės Nr. 10-001-06-01-03 (RE) „Skatinti darnų judumą miestuose“ finansavimo gairės, patvirtintos Lietuvos Respublikos susisiekimo ministro 2023 m. balandžio 14 d. įsakymu Nr. 3-192 „Dėl 2022–2030 metų plėtros programos valdytojos Lietuvos Respublikos susisiekimo ministerijos susisiekimo plėtros programos regioninės pažangos priemonės Nr. 10-001-06-01-03 (RE) „Skatinti darnų judumą miestuose“ finansavimo gairių patvirtinimo“ [↑](#footnote-ref-4)
5. 2021–2027 metų Europos Sąjungos fondų investicijų programos ir Ekonomikos gaivinimo ir atsparumo didinimo plano „Naujos kartos Lietuva“ administravimo taisyklės, patvirtintos Lietuvos Respublikos finansų ministro 2022 m. birželio 22 d. įsakymu Nr. 1K-237 „Dėl 2021–2027 metų Europos Sąjungos fondų investicijų programos ir Ekonomikos gaivinimo ir atsparumo didinimo plano „Naujos kartos Lietuva“ įgyvendinimo“ [↑](#footnote-ref-5)
6. Viešojo transporto priemonių pritaikymo neįgaliesiems ir riboto judumo asmenims reikalavimų aprašas, patvirtintas Lietuvos Respublikos susisiekimo ministro 2022 m. rugsėjo 19 d. įsakymu Nr. 3-439 „Dėl Viešojo transporto priemonių pritaikymo neįgaliesiems ir riboto judumo asmenims reikalavimų aprašo patvirtinimo“ [↑](#footnote-ref-6)
7. Vilniaus miesto savivaldybės darnaus judumo planas patvirtintas Vilniaus miesto savivaldybės tarybos 2018 m. gruodžio 19 d. sprendimu Nr. 1-1895 „Dėl Vilniaus miesto savivaldybės darnaus judumo plano patvirtinimo“. [↑](#footnote-ref-7)